इंग्लैंड का विशाल स्कोर, भारत फिर मुश्किल में  
इंग्लैंड ने वर्षा से बाधित चौथे और अंतिम क्रिकेट टेस्ट के तीसरे दिन भारत को 103 रन तक पांच झटके देकर मैच पर शिकंजा कस लिया।
इयान बेल के करियर के पहले दोहरे शतक की मदद से छह विकेट पर 591 रन पर पारी घोषित करने के बाद इंग्लैंड ने वर्षा से बाधित चौथे और अंतिम क्रिकेट टेस्ट के तीसरे दिन भारत को 103 रन तक पांच झटके देकर मैच पर शिकंजा कस लिया।  बेल (235) ने अपने करियर की सर्वश्रेष्ठ पारी के दौरान 364 गेंद का सामना करते हुए 23 चौके और दो छक्के जड़े। इससे पहले केविन पीटरसन ने भी 175 रन बनाए। भारत की शुरुआत एक बार फिर खराब रही और उसने 13 रन के स्कोर तक ही वीरेंद्र सहवाग (08) और वीवीएस लक्ष्मण (02) के विकेट गंवा दिए। दिन का खेल खत्म होने पर राहुल द्रविड़ 57 जबकि कप्तान महेंद्र सिंह धोनी पांच रन बनाकर खेल रहे थे। द्रविड़ ने अब तक अपनी पारी के दौरान 108 गेंद का सामना करते हुए नौ चौके मारे।  श्रृंखला के पहले तीन टेस्ट हार चुके भारत को फॉलोआन टालने के लिए अब भी 289 रन की दरकार है जबकि उसके केवल पांच विकेट शेष हैं।  इससे पहले इंग्लैंड ने लंच तक छह विकेट पर 591 रन बनाए जिसके बाद बारिश आ गई और दूसरे सत्र का खेल नहीं हो सका। मेजबान टीम ने इसके बाद इसी स्कोर पर पारी घोषित कर दी और अंतिम सत्र में भारत को खेलने का मौका दिया।  सलामी बल्लेबाज गौतम गंभीर को कल केविन पीटरसन का कैच लपकने की कोशिश के दौरान सिर में लगी हल्की चोट के कारण ऐहतियातन मेडिकल जांच के लिए स्थानीय अस्पातल ले जा गया जिससे राहुल द्रविड़ को वीरेंद्र सहवाग के साथ पारी शुरुआत करनी पड़ी।  सहवाग ने पारी के पहले ओवर में ही जेम्स एंडरसन पर लगातार दो चौके जड़े लेकिन इस गेंदबाज ने इसी ओवर की अंतिम गेंद पर भारतीय बल्लेबाज को पगबाधा आउट कर दिया। दायें हाथ का यह बल्लेबाज एजबस्टन में पिछले टेस्ट की दोनों पारियों में पहली गेंद पर ही आउट हो गया था।